text: Esbjerg fB var ikke skarpe nok med bolden
  03 marts 2015 kl. 05.48
  Esbjerg fBs cheftræner, Niels Frederiksen, peger på, at hans mandskab ikke var skarpe nok med bolden, og han erkender samtidig, at AaB gjorde det godt, da Esbjerg mandag aften blev besejret 3-1.
  Esbjergs venstre back og 1-0-målscorer, Jonas Knudsen, efterlyser mere duelstyrke og fight hos vestjyderne.
  - Boldomgangen var dårlig, og det var ikke godt nok. Vi skal blive bedre til at lukke af, for vi gav simpelthen for mange chancer væk.
  - Der manglede fight og styrke i duellerne, og det skal blive bedre. Det er det første, alle kan bidrage med. Vi skal have lagt fight og vinderinstinkt på, siger Jonas Knudsen til Ritzau.
  Vestjydernes cheftræner, Niels Frederiksen, peger på, at hans mandskab ikke var skarpe nok med bolden, og han erkender samtidig, at AaB gjorde det godt.
  - Vores boldomgang i første halvleg kan vi ikke være tilfredse med. Jeg havde håbet, vi ville være dygtigere med bolden, men vi smed den væk for mange gange, hvilket gav AaB de mange omstillinger, som de gerne ville have.
  Esbjergs næste opgave i Superligaen er på udebane i Herning, hvor topholdet FC Midtjylland lægger græstæppe til.
  Inden da venter allerede torsdag en pokalkvartfinale hjemme på Blue Water Arena, hvor modstanderen endnu engang er AaB.
  